კარგი ექიმი (ტელესერიალი)

კარგი ექიმი (ტელესერიალი)
„კარგი ექიმი“ — ამერიკული სამედიცინო დრამა, რომელიც დაფუძნებულია 2013 წლის ამავე სახელწოდების სამხრეთ კორეულ სერიალზე. დანიელ დეი კიმმა თავისი კომპანიისთვის სერიალის წარმოების უფლებები იყიდა. მან დაიწყო სერიალის გადაკეთება და მოგვიანებით, 2015 წელს ის CBS-ს მიჰყიდა. CBS-მა პილოტის შექმნაზე უარი განაცხადა. კიმმა CBS-ისგან უფლებები შეისყიდა, ვინაიდან სერიალზე დიდ იმედებს ამყარებდა. საბოლოოდ, Sony Pictures Television-მა, კიმმა და დევიდ შორმა (Fox-ის ცნობილი სამედიცინო დრამის, „ექიმი ჰაუსის“ შემქმნელი) ერთობლივი მუშაობით სერიალის განვითარება დაიწყეს.
სერიალი წარმოებულია Sony Pictures Television-ისა ABC Studios-ის მიერ, Shore Z Productions-ის, 3AD-ისა და Entermedia-ის თანამშრომლობით. დევიდ შორი სერიალის შოურანერია, ხოლო დანიელ დეი კიმი - აღმასრულებელი პროდიუსერი.
მთავარ როლში მონაწილეობს ფრედი ჰაიმორი, როგორც შონ მერფი, აუტიზმითა და სავანტის სინდრომით დაავადებული ქირურგიის რეზიდენტი. სერიალში ასევე მონაწილეობენ ჰილ ჰარპერი, კრისტინა ჩანგი, რიჩარდ შიფი, უილ იუნ ლი, ფიონა გუბელმანი, პეიჯ სპარა, ტემლინ ტომიტა, ნოა გალვინი და ბრაია სამონე ჰენდერსონი. ნიკოლას გონსალესის, ჩუკუ მოდუს, ბო გარეტის, ჯესიკა ნიკოლის, ანტონია ტომასისა და ოსვალდო ბენავიდესის პერსონაჟები სერიალიდან ამოიღეს. სერიალმა CBS-ზე 2015 წლის წარუმატებელი მცდელობის შემდეგ, ABC-ზე პილოტის გამოშვების უფლება მიიღო, რომელმაც „კარგი ექიმი“ 2017 წლის მაისში შეუკვეთა. 2017 წლის 3 ოქტომბერს ABC-იმ 18 ეპიზოდისგან შემდგარი სეზონის ჩვენება დაიწყო. სერიალის გადაღებები მიმდინარეობს ვანკუვერში, ბრიტანეთის კოლუმბიაში.
სერიალის პრემიერა 2017 წლის 25 სექტემბერს შედგა. „კარგმა ექიმმა“ კრიტიკოსებისგან სხვადასხვაგვარი შეფასება მიიღო. ჰაიმორის შესრულებამ დიდი აღიარება და მაღალი რეიტინგები მოიპოვა. 2018 წლის მარტში, ABC-იმ სერიალი მეორე სეზონისთვის განაახლა, რომლის პრემიერაც 2018 წლის 24 სექტემბერს შედგა. 2019 წლის თებერვალში სერიალის მესამე სეზონი დაანონსდა, ხოლო მისი პრემიერა 2019 წლის 23 სექტემბერს გაიმართა. 2020 წლის თებერვალში ABC-იმ სერიალი მეოთხე სეზონისთვის განაახლა, რომლის პრემიერაც 2020 წლის 2 ნოემბერს გაიმართა. 2021 წლის მაისში სერიალი მეხუთე სეზონისთვის განახლდა.
შესავალი
სერიალი ასახავს შონ მერფის ცხოვრებას, რომელიც დაავადებულია აუტიზმითა და სავანტის სინდრომით. ის გაიზარდა კასპერში, ვაიომინგში, საიდანაც წმ. ბონავენტურას საავადმყოფოში სამსახურის დასაწყებად სან-ხოსეში, კალიფორნიაში გადადის.
მსახიობები და პერსონაჟები
მთავარი
ფრედი ჰაიმორი — ექიმი შონ მერფი, აუტიზმით დაავადებული ქირურგიის რეზიდენტი. მის სავანტურ შესაძლებლობებში შედის ვიზუალიზაციისა და დეტალების და ცვლილებების დამახსოვრების გასაოცარი უნარი. მისი მცირეწლოვანი ვერსია შეასრულა გრეჰემ ვერჩერმა.
ნიკოლას გონსალესი — ექიმი ნილ მელენდესი, ქირურგი, რომელიც რეზიდენტებს ხელმძღვანელობს. (სეზონები 1-3; მეორეხარისხოვანი — სეზონი 4)
ანტონია ტომასი — ექიმი კლერ ბრაუნი, ქირურგიის რეზიდენტი, რომელიც შონს უმეგობრდება. კლერი გამოირჩევა მისი თანაგრძნობის უნარითა და ემოციური მოწიფულობით. შონთან კომუნიკაციის დროს ის საკმაოდ მომთმენი და გამგებია. მეოთხე სეზონის ბოლოს იგი გადაწყვეტს, გვატემალაში დარჩეს, რათა სამედიცინო დახმარება იქ მყოფ ხალხს გაუწიოს. (სეზონები 1–4)
ჩუკუ მოდუ — ექიმი ჯარედ კალუ, ქირურგიის რეზიდენტი, რომელიც საკმაოდ მდიდარი ოჯახიდანაა. მეორე სეზონის დასაწყისში ის დენერში გადადის, რადგან ექიმ ენდრიუსსთან კონფლიქტი მოუვიდა. (სეზონები 1–2)
ბო გარეტი — ჯესიკა პრესტონი, საავადმყოფოს ადვოკატი და რისკების მართვის ვიცე-პრეზიდენტი. ის საავადმყოფოს დამაარსებლის შვილიშვილი და ექიმი გლასმანის მეგობარია. (სეზონი 1)
ჰილ ჰარპერი — ექიმი მარკუს ენდრიუსი, ქირურგი, ყოფილი პრეზიდენტი და ქირურგიის ყოფილი უფროსი. პრეზიდენტის თანამდებობიდან გათავისუფლების შემდეგ, საავადმყოფოში ქირურგად დაბრუნებაზე თანხმდება. მისი დისშვილი, ექიმი ოლივია ჯეკსონი, მეოთხე სეზონში ერთ-ერთი ახალი რეზიდენტია.
რიჩარდ შიფი — ექიმი აარონ გლასმანი, სან-ხოსეს წმ. ბონავენტურას საავადმყოფოს პრეზიდენტი და ყოფილი ნეიროქირურგი, რომელიც შონის მეგობარი და დამრიგებელი ჯერ კიდევ იმ დროიდანაა, როცა შონი 14 წლის იყო.
ტემლინ ტომიტა — ალეგრა აოკი, საავადმყოფოს საბჭოს თავმჯდომარე და ფინანსების მარეგულირებელი ფონდის ვიცე-პრეზიდენტი. (სეზონები 1–2; მოწვევით: სეზონი 3)
უილ იუნ ლი — ექიმი ალექს პარკი, ქირურგიის რეზიდენტი და პოლიციის ყოფილი ოფიცერი ფენიქსიდან (არიზონა), რომელიც გადაწყვეტს, რომ ექიმი გახდეს. (მეორე სეზონიდან დღემდე; მეორეხარისხოვანი: სეზონი 1)
ფიონა გუბელმანი — ექიმი მორგან რეზნიკი, კონკურენტუნარიანი და ეგოისტური ხასიათის მქონე ქირურგიის რეზიდენტი. ის კონკურენციას ხშირად უწევს კლერს, რადგან მათ სრულიად განსხვავებული პიროვნული მახასიათებლები და ეთიკები აქვთ. მეოთხე სეზონში ქირურგიიდან შინაგან მედიცინაში გადაინაცვლებს მესამე სეზონის ბოლოს ხელებზე მიღებული დაზიანებების გამო. (მეორე სეზონიდან დღემდე; მეორეხარისხოვანი: სეზონი 1)
კრისტინა ჩანგი — ექიმი ოდრი ლიმი, ქირურგი, სასწრაფო დახმარების ოთახის განყოფილებისა და ქირურგიის რეზიდენტების ხელმძღვანელი და მოგვიანებით, ქირურგიის უფროსი. მეოთხე სეზონში კორონავირუსის პანდემიასთან ბრძოლის შემდეგ განუვითარდა პოსტტრავმული სტრესული აშლილობა. (მეორე სეზონიდან დღემდე; მეორეხარისხოვანი: სეზონი 1)
პეიჯ სპარა — ლეა დილალო, შონის სასიყვარულო ინტერესი, რომელიც ოცნებების ასახდენად სხვა ქალაქში გადადის. მოგვიანებით ის უკან ბრუნდება. შონი და ლეა გადაწყვეტენ, რომ პლატონური მეგობრები იყვნენ და ერთად ცხოვრებას დაიწყებენ, თუმცა მესამე სეზონის ბოლოს წყვილი გახდებიან. ლეა პირველ და მეორე სეზონებში ავტომობილების ინჟინრად მუშაობს, მესამე სეზონში — გლასმანის ასისტენტად, ხოლო მეოთხე სეზონში საავადმყოფოს აიტის დეპარტამენტის ხელმძღვანელის თანამდებობას იღებს. მეოთხე სეზონში ის და შონი თავიანთ პირველ შვილს ელოდებოდნენ, თუმცა სამედიცინო პრობლემების გამო ლეას მუცელი მოეშალა. მეოთხე სეზონის ბოლოს ის და შონი დაინიშნეს. (მეორე სეზონიდან დღემდე; მეორეხარისხოვანი: სეზონი 1)
ჯესიკა ნიკოლი — ექიმი კარლი, საავადმყოფოს წამყვანი პათოლოგი, რომელიც სერიალში პირველივე სეზონიდან მონაწილეობს. მეორე სეზონში ის შონის თანამშრომელი, ხოლო მესამე სეზონში მისი შეყვარებული გახდება. მესამე სეზონის ბოლოს ის შონთან ურთიერთობას წყვეტს. (სეზონი 3; მეორეხარისხოვანი: სეზონები 1–2)
მეორეხარისხოვანი
სამედიცინო პერსონალი
ქირურგები
ლიზა ედელშტეინი — ექიმი მარინა ბლეიზი (სეზონი 2), ონკოლოგი.
დანიელ დეი კიმი — ექიმი ჯექსონ ჰანი (სეზონი 2), ქირურგიის ყოფილი უფროსი, რომელსაც შონის აუტიზმთან და ქცევებთან პრობლემები ჰქონდა.
რეზიდენტები
ბრაიან მარკი — ექიმი ენრიკე „რიკი“ გერინი (სეზონი 4): ერთ-ერთი ახალი რეზიდენტი, რომელიც გამოირჩევა მშვიდი ხასიათით. იგი და ექიმი ჯორდანი კლერის ზედამხედველობის ქვეშ არიან.
ბრაია სამონე ჰენდერსონი — ექიმი ჯორდან ალენი (სეზონი 4): ქირურგიის ერთ-ერთი ახალი რეზიდენტი, რომელიც ამავდროულად წარმატებული გამომგონებელია. მას და ენრიკეს შონი ზედამხედველობს.
ნოა გალვინი — ექიმი აშერ უოლკი (სეზონი 4): ქირურგიის ერთ-ერთი ახალი რეზიდენტი. ის არის ყოფილი ჰასიდი ებრაელი და რაბინის შვილი, რომელიც 18 წლის ასაკში ჰასიდური საზოგადოების მიტოვების შემდეგ ათეისტი გახდა. ის ასევე არის ჰომოსექსუალი. მან ნევროლოგია ნიუ-იორკის უნივერსიტეტში ისწავლა. მას და ექიმ ოლივიას კლერი ზედამხედველობს. (სეზონი 5; მეორეხარისხოვანი — სეზონი 4)
სამერ ბრაუნი — ექიმი ოლივია ჯეკსონი (სეზონი 4): ქირურგიის ერთ-ერთი ახალი რეზიდენტი, რომელიც განსწავლულია ნეონატალურ და პედიატრიულ ონკოლოგიაში. მისი მშობლებიც ქირურგები არიან. ოლივიას ჰარვარდის უნივერსიტეტში ფილოსოფიის დოქტორისა და მედიცინის დოქტორის ხარისხები აქვს მიღებული. იგი საიდუმლოდ ექიმი მარკუს ენდრიუსის დისშვილია. მას და აშერს ექიმი შონი ზედამხედველობდა. ბოლოს გადაწყვეტს, სამედიცინო კარიერა მიატოვოს, და საავადმყოფოდან მიდის.
ოსვალდო ბენავიდესი — ექიმი მატეო რენდონ ოსმა: მექსიკელ-ამერიკელი ქირურგი, რომელსაც წმ. ბონავენტურას ექიმები გვატემალაში შეხვდებიან. იგი გადაწყვეტს, აშშ-ში დაბრუნდეს. გვატემალაში ყოფნისას, მას და ლიმს შორის რომანტიკული ურთიერთობა განვითარდა. (სეზონი 5; მოწვევით — სეზონი 4)
საავადმყოფოს პერსონალი
ელფინა ლუკი — ექთანი ვილანუევა
ტერილ როტერი — ექიმი ჯენ ლანკასტერი
კარინ კონოვალი - დინა პეტრინგა (სეზონები 2–4), წმ. ბონავენტურას ექთანი, რომელიც ოპერაციების ჩატარებასა და პაციენტების მონიტორინგში იღებს მონაწილეობას. მეოთხე სეზონის ეპიზოდში „Frontline (ნაწილი 2)“ იგი კორონავირუსით იღუპება. იმავე ეპიზოდში ირკვევა, რომ ის ექთანი 40 წლის განმავლობაში იყო და ჰყავს ვაჟი, ჯიმი, და შვილიშვილი, დერსი.
შეილა კელი — საავადმყოფოს ბარისტა, დები უექსლერი, რომელიც ექიმ გლასმანზე ქორწინდება. მესამე სეზონში სამსახურიდან გათავისუფლების შემდეგ, ის გლასმანის ოფისის მენეჯერი გახდება. კელი და რიჩარდ შიფი, რომელიც გლასმანის როლს ასრულებს, რეალურ ცხოვრებაშიც არიან დაქორწინებული.
ოჯახის წევრები და მეგობრები
დილან კინგუელი — სტივ მერფი (სეზონები 1 და 3): შონის უმცროსი ძმა. სერიალში ჩნდება მოგონებების, მოგვიანებით კი სიზმრებისა და ხილვების სახით. ის ასევე ასრულებს ევან გალიკოს როლს, რომელიც შონის ძმას ძალიან ჰგავს და დაავადებულია მეოთხე სტადიის ოსტეოსარკომით.
კრის დ'ელია — კენი (სეზონი 1): შონის ახალი მეზობელი, რომელიც ლეას წასვლის შემდეგ მის ბინაში გადადის. როცა ლეა დაბრუნდა, შონმა ახსენა, რომ ის დააპატიმრეს.
შარონ ლილი — ბრიზ ბრაუნი (სეზონი 3; მოწვევით — სეზონები 1–2), ექიმ კლერ ბრაუნის ბიპოლარული აშლილობით დაავადებული დედა.
რიკი ჰე — კელან პარკი (სეზონები 2–4), ექიმი პარკის შვილი.
სპეციალური მოწვევით
ირენ კენი — ექიმი ელ მაკლინი, ქირურგიის რეზიდენტი (მონაწილეობას იღებს მხოლოდ საპილოტე ეპიზოდში)
ივ გორდონი — ექთანი ფრაიდეი (სეზონი 1)
ერიკ ვინტერი — მეტ კოილი (სეზონი 1), თავაზიანი ექიმი, რომელიც საავადმყოფოს პერსონალზე დიდ შთაბეჭდილებას ახდენს. კლერთან დაახლოების მცდელობა მისი გათავისუფლებით მთავრდება.
მარშა ტომასონი — ექიმი იზაბელ ბარნსი (სეზონი 1), ექიმ მარკუს ენდრიუსის ცოლი.
კელი ბლაცი — ეიდან კულტერი, ალეგრას სასიყვარულო ინტერესის დონორი
მენი ხასინტო — ბობი ატო; მონაწილეობს პირველი სეზონის მეათე ეპიზოდში „Sacrifice“
ნეკარ ზადეგანი — ექიმი კო. (სეზონი 1; მოწვევით — სეზონი 2)
ჰოლი ტეილორი — მედი გლასმანი (სეზონი 2), ექიმი გლასმანის გარდაცვლილი ქალიშვილი.
ანდრეს ჯოზეფი — ჯეიკ დელენი (სეზონი 2), ლეას შეყვარებული
ვერედ ბლონშტეინი — ლანა მური, სერიალის ერთადერთი აუტისტი ქალი პერსონაჟი.
ალექს პლანკი — ხავიერ "ჯავი" მალდონადო
ჯენიგერ ბირნინგემი — მია ვულნერი, ექიმ ალექს პარკის ყოფილი ცოლი, რომელთანაც მოგვიანებით ურთიერთობა განაახლა. ბირმინგემი და უილ იუნ ლი რეალურ ცხოვრებაშიც არიან დაქორწინებული და ვაჟი ჰყავთ.
რობერტ შონ ლეონარდი — შამუს ო'მელი, პაციენტი, რომელსაც ფეხში მარლინი შეერჭო.
მაიკლ ტრუკო — ეთან მერფი (სეზონი 3), შონის მამა, რომელიც კიბოთი კვდება.
მოიზეს არიასი — ლუკა (სეზონი 3), ნარკოტიკების კონტრაბანდის გადამტანი, რომელსაც მუცელში ნარკოტიკებით სავსე ბუშტი უსკდება.
კაზარ იაკობსონი — ბარმენი (სეზონი 3), რომელსაც ექიმი მერფისთვის შეკვეთილი ტეკილა მოაქვს.
ადამ ბიჩი — ბილი კარი (სეზონი 4), პაციენტი, რომელზეც თავდაპირველად ფიქრობდნენ, რომ ჩაზრდილი თმა ჰქონდა, თუმცა მოგვიანებით გაირკვევა, რომ ეს კანის კიბოა. დიაგნოზის მიუხედავად, მხიარულ განწყობას ინარჩუნებს და დაავადებასაც ამარცხებს.
ანეტ ო'ტული — კეროლაინ რეზნიკი (სეზონი 3), მორგანის დედა.
მაიკლ ლიუ — ექიმი ჯონ ლანდბერგი (სეზონი 4): რეზიდენტობის ერთ-ერთი კანდიდატი. მიუხედავად იმისა, რომ იგი გუნდს მოეწონა და ახალ რეზიდენტად აირჩიეს, მან თავად განაცხადა უარი, რადგან ექიმების „არაპროფესიონალობის“ გამო თავი უხერხულად იგრძნო.
სემ რობერტ მუიკი — ექიმი უილ ჰუპერი (სეზონი 4): რეზიდენტობის ერთ-ერთი კანდიდატი ორთოპედიის ხარისხით, რომელმაც სტენფორდის უნივერსიტეტი წარმატებით დაამთავრა და არის აშშ‑ის ეროვნული საფეხბურთო ნაკრების წევრი. მისი მაღალი ინტელექტის მიუხედავად, ქედმაღლობისა და არასასიამოვნო პიროვნული თვისებების გამო სხვა ექიმებმა მის რეზიდენტად აყვანაზე უარი განაცხადეს.
ეპიზოდები
წარმოება
შემუშავება
2014 წლის მაისში CBS-მა დანიელ დეი კიმის ხელმძღვანელობით დაიწყო სამხრეთ კორეული სამედიცინო დრამის, „კარგი ექიმის“ ამერიკული ვერსიის განვითარება. კიმმა განაცხადა, რომ სერიალის ადაპტირების მიზანია „ისეთი რამის შექმნა, რაც ყველასათვის ნაცნობ სამყაროს კარგად მოერგება და პერსონაჟები, რომელთა შესწავლა დიდი დროის მანძილზე იქნება შესაძლებელი.“ თავდაპირველი სცენარის მიხედვით, სიუჟეტი აუტიზმით დაავადებული ბავშვთა ქირურგის ცხოვრებას ეხებოდა, ხოლო მოქმედება ბოსტონში ვითარდებოდა. აღნიშნული ვერსიის ეთერში გაშვებას 2015 წლის აგვისტოში გეგმავდნენ, თუმცა CBS-მა პროექტი არ განახორციელა, რის შემდეგაც სერიალმა Sony Pictures Television-ზე გადაინაცვლა. „კარგი ექიმი“ განავითარა დევიდ შორმა, რომელიც დანიელ დეი კიმთან, სებასტიან ლისა და დევიდ კიმთან ერთად სერიალის აღმასრულებელი პროდიუსერია. ABC-იმ სერიალის საპილოტე ეპიზოდი ოფიციალურად 2017 წლის იანვარში შეუკვეთა.
2017 წლის 11 მაისს, ABC-იმ სერიალის წარმოება Sony Pictures Television-სა და ABC Studios-თან თანამშრომლობით დაიწყო, ხოლო სერიალმა 18 ეპიზოდისგან შემდგარი სეზონის სახე ოფიციალურად 2017 წლის 3 ოქტომბერს მიიღო. 2018 წლის 7 მარტს, ABC-იმ სერიალი მეორე სეზონისთვის განაახლა. 2019 წლის 5 თებერვალს ტელეკრიტიკოსთა ასოციაციის პრეს-კონფერენციის დროს სერიალის მესამე სეზონის შესახებ განაცხადეს, რომლის პრემიერაც 2019 წლის 23 სექტემბერს შედგა. 2020 წლის 10 თებერვალს სერიალის მეოთხე სეზონი დაანონსდა, რომლის პრემიერაც 2020 წლის 2 ნოემბერს გაიმართა. 2020 წლის 6 აგვისტოს განაცხადეს, რომ მეოთხე სეზონის საწყისი ეპიზოდები კორონავირუსის პანდემიის შესახებ იქნება. 2021 წლის 3 მაისს ABC-მ სერიალი მეხუთე სეზონისთვის განაახლა.
კასტინგი
2017 წლის 17 თებერვალს, ანტონია ტომასი აირჩიეს კლერ ბრაუნის, ნიჭიერი ექიმის როლის შესასრულებლად, რომელიც შონის მეგობარი გახდება. ერთი კვირის შემდეგ სერიალის პერსონაჟთა სიას დაემატნენ ფრედი ჰაიმორი, როგორც შონ მერფი, აუტისტი ქირურგი და ნიკოლას გონსალესი, როგორც ნილ მელენდესი, ქირურგიის რეზიდენტების ზედამხედველი. მომდევნო თვეს აირჩიეს ჩუკუ მოდუ, როგორც რეზიდენტი ჯარედ კალუ (თავდაპირველად ჯარედ უნგერი); ჰილ ჰარპერი, როგორც ქირურგიის უფროსი მარკუს ენდრიუსი (თავდაპირველად ჰორას ენდრიუსი); ირენ კენი, როგორც რეზიდენტი ელ მაკლინი და რიჩარდ შიფი, როგორც აარონ გლასმანი (თავდაპირველად ირა გლასმანი), საავადმყოფოს პრეზიდენტი და შონის დამრიგებელი. მოგვიანებით, სერიალს შეუერთდა ბო გარეტი, როგორც ჯესიკა პრესტონი, საავადმყოფოს საბჭოს წევრი და ექიმ გლასმანის მეგობარი. 2017 წლის სექტემბერში, ტემლინ ტომიტა ალეგრა აოკის როლის შესასრულებლად დაინიშნა.
2018 წლის აპრილში განაცხადეს, რომ უილ იუნ ლი, ფიონა გუბელმანი, კრისტინა ჩანგი და პეიჯ სპარა, რომლებიც პირველ სეზონში შესაბამისად, ალექსის, მორგანის, ოდრისა და ლეას მეორეხარისხოვან როლებს ასრულებდნენ, მეორე სეზონისთვის მთავარი პერსონაჟების სიაში გადაინაცვლებდნენ. ამასთან ერთად, დაადასტურეს, რომ ჩუკუ მოდუ მეორე სეზონში არ დაბრუნდებოდა. 2018 წლის 19 სექტემბერს გავრცელდა ინფორმაცია, რომ ბო გარეტმა სერიალი მეორე სეზონის პრემიერამდე დატოვა.
2019 წლის იანვარში განაცხადეს, რომ აღმასრულებელი პროდიუსერი, დანიელ დეი კიმი მეორე სეზონში მეორეხარისხოვან პერსონაჟს შეასრულებდა. 2019 წლის ივლისში დადასტურდა, რომ ჯესიკა ნიკოლი მესამე სეზონში მთავარ პერსონაჟს შეასრულებდა. 2020 წლის ოქტომბერში სერიალის მეოთხე სეზონის მეორეხარისხოვანი პერსონაჟების სიას ნოა გალვინი, სამერ ბრაუნი, ბრაია სამონე ჰენდერსონი და ბრაიან მარკი დაემატნენ.
გადაღება
პილოტის წარმოება 2017 წლის 21 მარტიდან 6 აპრილამდე მიმდინარეობდა ვანკუვერში, ბრიტანეთის კოლუმბიაში. სეზონის დანარჩენი ეპიზოდების გადაღება დაიწყო 2017 წლის 26 ივლისს, ხოლო დასრულდა 2018 წლის 1-ელ მარტს. მეორე სეზონის გადაღებები მიმდინარეობდა 2018 წლის 27 ივნისიდან 2019 წლის 12 თებერვლამდე. მესამე სეზონის გადაღებები დაიწყო 2019 წლის 19 ივნისს, ხოლო დასრულდა 2020 წლის 3 მარტს. მეოთხე სეზონის გადაღების დაწყება იგეგმებოდა 2020 წლის 4 აგვისტოს, ხოლო დასრულება — 2021 წლის 13 აპრილს, რაც მოგვიანებით გადაიდო. განახლებული ინფორმაციით, სეზონის გადაღებები 2020 წლის 2 სექტემბერს დაიწყო, ხოლო დასრულდება 2021 წლის 28 მაისს.
მუსიკა
ემის ნომინანტი დენ რომერი სერიალის მთავარი კომპოზიტორია. მან სერიალისთვის შექმნილი მუსიკისთვის მოიპოვა ASCAP-ის ჯილდო.
სერიალის გამოსვლა
ეთერი
„კარგი ექიმი“ აშშ-ში ABC-ის ეთერში 2017 წლის 25 სექტემბრიდან გადის, ხოლო კანადაში CTV-ზე. სერიალს დიდ ბრიტანეთსა და ირლანდიაში Sky Witness, ავსტრალიაში — Seven Network, იაპონიაში 2018 წლის აპრილიდან — Wowow, ნიდერლანდებში 2018 წლის 29 იანვრიდან — RTL 4 და Videoland, ხოლო საქართველოში — პირველი არხი აჩვენებს. ინდოეთში Colors Infinity-იმ 2017 წლის ოქტომბერში სერიალის ჩვენების უფლება მოიპოვა და ყოველ ეპიზოდს აშშ-ში გამოსვლიდან 24 საათის შემდეგ აჩვენებს. იტალიაში „კარგი ექიმის“ პრემიერა Rai 1-ზე 2018 წლის 17 ივლისს შედგა და მიაღწია ნახვების რეკორდულ რაოდენობას 5,2 მილიონი მაყურებლით, ხოლო მესამე ეპიზოდმა 31,7%-იანი რეიტინგი მოიპოვა, რითაც ის იტალიაში ყველაზე მეტად ნანახი უცხოური სერიალების ათეულში მეხუთე ადგილზე მოხვდა. ეს უპრეცედენტო მოვლენა იყო, რადგან სიაში ბოლო ცვლილება 2007 წლის 14 ნოემბერს ექიმი ჰაუსის ერთ-ერთი ეპიზოდის გამოსვლის შემდეგ მოხდა. ბრაზილიაში Globo-მ სერიალის ორი ეპიზოდი აჩვენა, რის შემდეგაც, 27 აგვისტოს განაცხადეს, რომ სერიალის სტრიმინგი თავიანთ სერვერზე, Globoplay-ზე დაიწყებოდა. ჩილეში 2020 წლის 20 მარტს ტელეკომპანია Televisión Nacional de Chile-ზე „კარგი ექიმის“ პირველი რეკლამა გავიდა, რომლის მიხედვითაც სერიალი „მალე“ დაიწყება.
მარკეტინგი
სრული ხანგრძლივობის ტრილერი ABC-იმ 2017 წლის მაისში გამოუშვა, რომლის შესახებ /Film-ის ჟურნალისტმა, ეთან ანდერტონმა განაცხადა: „იქმნება ისეთი შთაბეჭდილება, რომ „ექიმი ჰაუსი“ „წვიმის კაცს“ ხვდება, რაც სერიალს ნამდვილად საინტერესოს გახდის". მიუხედავად ამისა, მან დასვა შეკითხვა: "რამდენ ხანს შეძლებს [ჰაიმორის] პერსონაჟის სავანტური უნარები და აუტიზმით გამოწვეული სირთულეები ხალხის შთაბეჭდილების მოხდენას?“ The Hollywood Reporter-ის კრიტიკოსმა, დანიელ ფინბერგმა ტრილერი შეაფასა, როგორც „ერთდროულად პროგრესიული და დრომოჭმული“. მისი განცხადებით, „არ იგრძნობოდა ნიუანსი, განსაკუთრებით ჰილ ჰარპერის პერსონაჟის ცილისმწამებლური ხასიათისა და რიჩარდ შიფის პერსონაჟის კეთილშობილებისა და მზრუნველობის გათვალისწინებით“. IndieWire-ის ჟურნალისტებმა, ბენ ტრევერსმა და სტივ გრინმა განაცხადეს, რომ „ტრილერი საკმაოდ სერიოზულია და ძალიან სერიოზულ საგანს ეხება. ჰაიმორის პერსონაჟზე თვალის ერთი გადავლებით გასაგები ხდება, რომ ცდილობენ მის დაავადებასა და უნიკალურ შესაძლებლობებს, როგორც ერთგვარ საიდუმლო იარაღს შორის ხაზის გავლებას.“ ტრილერმა 25,4 მილიონზე მეტი ნახვა მოიპოვა გამოსვლის პირველივე კვირის შემდეგ, რომელთა შორის 22 მილიონი ნახვა მხოლოდ ფეისბუქიდან მიიღო.
საპილოტე ეპიზოდი აჩვენეს ABC-ის პეილიფესტზე, 2017 წლის 9 სექტემბერს. 2018 წლის 22 მარტს, მსახიობები და აღმასრულებელი პროდიუსერები, კიმი და შორი დაესწრნენ პეილიფესტის 35-ე შეკრებას, სადაც აჩვენეს პირველი სეზონის ბოლო ეპიზოდი.
სტრიმინგი
2018 წლის მაისში, Hulu-მ მოიპოვა გასული ეპიზოდების ჩვენების უფლებები, ხოლო მომავალ ეპიზოდებს ხელმისაწვდომს ABC-ის ეთერში ჩვენების მომდევნო დღეს ხდის. ახალ ზელანდიაში სერიალი ხელმისაწვდომია Lightbox-ის მეშვეობით. საპილოტე ეპიზოდი 2018 წლის 5 თებერვალს გამოქვეყნდა.
მედია
რეგიონი 1
პირველი სეზონი — 7 აგვისტო, 2018
მეორე სეზონი — 6 აგვისტო, 2019
მესამე სეზონი — 4 აგვისტო, 2020
რეგიონი 2 (გაერთიანებული სამეფო)
პირველი სეზონი — 8 ოქტომბერი, 2018
რეგიონი 4 (ავსტრალია)
პირველი სეზონი — აგვისტო 15, 2018
მეორე სეზონი — ივლისი 10, 2019
პირველი და მეორე სეზონები — 10 ივლისი, 2019
მესამე სეზონი — 15 ივლისი, 2020
მიღებული შეფასებები
რეიტინგები
სერიალმა პრემიერის დროს 18-49 წლის მოსახლეობაში მოიპოვა 2.2/9 რეიტინგი, ჯამში 11,12 მილიონი მაყურებლით, რითაც ABC-ის ისტორიაში ბოლო 21 წლის მანძილზე ყველაზე მეტად ნანახ დრამად იქცა სერიალ „სახიფათო ფიქრების“ (Dangerous Minds) შემდეგ, რომელმაც თავისი რეკორდი 1996 წლის სექტემბერში დაამყარა. „კარგი ექიმი“ ასევე ყველაზე მაღალ რეიტინგული დრამად იქცა 18-49 მოსახლეობაში, რითაც მოხსნა სერიალ Castle-ის 2009 წლის მარტში დამყარებული რეკორდი. ეთერში გასვლისა და მომდევნო ერთი კვირის მონაცემების გათვალისწინებით, საპილოტე ეპიზოდს 19,2 მილიონი მაყურებელი ჰყავდა, ხოლო DVR ნახვების რეკორდი 7,9 მილიონი მაყურებლით მოხსნა (წინა რეკორდი 7,67 მაყურებლით სერიალ Designated Survivor-ის საპილოტე ეპიზოდმა 2016 წელს დაამყარა). TV Guide-ის მიხედვით, 9 ოქტომბრის ეპიზოდმა 18,2 მილიონი მაყურებელი მოიზიდა, რითაც CBS-ის ორი მაღალრეიტინგული სერიალის, NCIS-ისა და დიდი აფეთქების თეორიის რეკორდი მოხსნა.
კრიტიკოსთა გამოხმაურება
Rotten Tomatoes-ზე პირველმა სეზონმა 42 კრიტიკოსზე დაყრდნობით 62%-იანი დადებითი შეფასება მიიღო, საშუალოდ 5.65/10 რეიტინგით. Metacritic-ზე პირველმა სეზონმა 15 კრიტიკოსის შეფასებით 100 დან 53 ქულა მიიღო, რაც მეტყველებს „მრავალფეროვან ან მისაღებ შეფასებაზე“.
TVLine-ის რედაქტორმა, მეტ უებ მიტოვიჩმა სერიალის საპილოტე ეპიზოდის შესახებ განაცხადა, რომ „კარგ ექიმს თამამად შეუძლია დიდებული დნმ-ით იამაყოს... [და] გააჩნია იმის პოტენციალი, რომ დამაფიქრებელ სამედიცინო დრამად იქცეს, თუნდაც მხოლოდ პილოტში გამოყენებულ მეთოდებს თუ გავითვალისწინებთ". მას მოეწონა შიფსა და ჰაიმორს შორის არსებული „თბილი დინამიკა“ და აღწერს ტომასის პერსონაჟს, როგორც „შონის განსხვავებულ, შორეულ სამყაროსთან გადებულ ხიდს, რომელიც მასთან გვაკავშირებს.“ ის აღნიშნავს, რომ „[სერიალი] სიჩქარის ასაკრებად საკმაო დროს მოითხოვს“, მაგრამ ბოლოს ასკვნის, რომ „საბოლოო სცენა ემოციურად საკმაოდ ძლიერია, რაც იმით გამოიხატება, რომ ექიმი მერფი თავისდა უნებურად იპყრობს კოლეგის ყურადღებას.“
The New York Times-ის ტელეკრიტიკოსი, ჯეიმზ პონივოზიკი აღნიშნავს, რომ უმეტესწილად სერიალი წარმოადგენს „სენსაციური სამედიცინო მეცნიერების შემცველ მელოდრამას, რომელიც გაჯერებულია პერსონალს შორის არსებული რომანსითა და უტიფარი სენტიმენტალობით.“ ექიმი აარონ გლასმანის (რიჩარდ შიფი) და ექიმი შონ მერფის (ფრედი ჰაიმორი) განხილვისას პონივოზიკი წერს, რომ „ბატონი შიფი როლს დამაჯერებლად ასრულებს და ბატონი ჰაიმორიც განსაკუთრებულ ყურადღებას იპყრობს.“
2017 წლის 11 დეკემბერს ფრედი ჰაიმორის ოქროს გლობუსის ნომინაციაზე წარდგენის შესახებ საუბრისას Vanity Fair-ის ჟურნალისტი, ლაურა ბრედლი ამბობს: „...ფრედი ჰაიმორმა ამ ჯილდოს მეშვეობით მოიპოვა ის აღიარება, რომელიც მას ამდენ ხანს უსამართლოდ გაურბოდა." ბრედლი ამბობს, რომ ჰაიმორის შესრულება „ცენტრალური გასაღები“ აღმოჩნდა [„კარგი ექიმის“] უზარმაზარი წარმატებისთვის; როცა სერიალი გულგრილ შეფასებებს იღებდა, კრიტიკოსები სწორედ ჰიამორის მიერ გაღებულ შრომას აქებდნენ.“
კრისტი დუანმა, ვასილის კ. პოზიოსმა და პრავინ რ. კამბამმა ჟურნალ The Hollywood Reporter-ის შეფასებაში დაწერეს, რომ „კარგი ექიმი“ ახდენს იმ მოსაზრების წარმოჩენას, რომ აუტისტი ადამიანები საზოგადოებისთვის სარგებელს მხოლოდ მაშინ წარმოადგენენ, როცა სავანტურ შესაძლებლობებს ფლობენ. მსგავსი აზრი გამოთქვა დოუი დრააისმამ, რომელიც ამბობს, რომ რეჟისორები ცდილობენ აუტიზმის აუთენტურად წარმოჩენას და სავანტური უნარების მქონე პერსონაჟის შექმნას.
დაჯილდოება
რესურსები ინტერნეტში
„კარგი ექიმი“ — კინოფილმების ინტერნეტ-მონაცემთა ბაზა (ინგლისური)
სქოლიო
კარგი ექიმი (ტელესერიალი)
ამერიკული ტელესერიალები
2010-იანი წლების ამერიკული დრამატული ტელესერიალები
2010-იანი წლების ამერიკული სამედიცინო ტელესერიალები
2020-იანი წლების ამერიკული დრამატული ტელესერიალები
2020-იანი წლების ამერიკული სამედიცინო ტელესერიალები
ინგლისურენოვანი ტელეპროგრამები
აუტიზმი ტელევიზიაში
ტელეგადაცემები კორონავირუსის პანდემიის შესახებ